Humanitarna akcija u Aziji postaje 'utrka s vremenom' (5/1/05) - 2005-01-05
Svjetska zdravstvena organizacija upozorila da kolera i druge bolesti prijete oko 5 milijuna ljudi u regiji, ukoliko se ne osigura pitk
Vlade i međunarodne humanitarne organizacije ulažu napore da osiguraju dodatnu pomoć žrtvama prošlotjednog potresa i tsunamija u Aziji. Broj poginulih popeo se na oko 150 tisuća i očekuje se da će se i dalje povećavati kako se pronalaze nove žrtve. Dužnosnici američke vojske su jučer priopćili da su sve pogođene zemlje zatražile pomoć u identifikaciji i uklanjanju tijela. Indonezija je najteže pogođena s oko 94 tisuće poginulih. Jučerašnje velike kiše onemogućavale su humanitarne operacije u istočnom dijelu Šri Lanke. Bila je blokirana i ključna aerodromska pista u Indoneziji. Na nekim snimkama iz Indonezije vide se očajni muškarci kako pokušavaju od vojnika uzeti kutije s humanitarnim zalihama. Na nekim se snimkama vidi kako vojnici koriste palice da bi držali ljude podalje helikoptera. Svjetska zdravstvena organizacija je upozorila da kolera i druge bolesti prijete oko 5 milijuna ljudi u regiji, ukoliko se ne osigura pitka voda, lijekovi i druge zalihe. S oko pola milijuna ljudi koji traže liječničku njegu, ova agencija opisuje humanitarna nastojanja kao – citiramo – "utrku s vremenom". ****** Svjetski čelnici okupljaju se na summitu u Djakarti; raspravljat će se o zajedničkom odgovoru na elementarnu katastrofu u Južnoj Aziji. Među nazočnima bit će američki državni tajnik Colin Powell i glavni tajnik Ujedinjenih naroda Kofi Annan, a vjeruje se da će skup biti usredotočen na koordinaciju humanitarnih operacija na globalnoj razini. Bijela je kuća priopćila da Amerikanci u velikom broju odgovaraju na pozive predsjednika Busha da daju donacije za Južnu Aziju. Glasnogovornik je priopćio da je nacionalni web sajt za pomoć žrtvama od predsjednikova poziva posjetilo preko 100 tisuća korisnika, u usporedbi s oko 6 tisuća dnevno prije apela američkog predsjednika. Organizacija Liječnici bez granica izazvala je oštre kritike, zbog toga što je zatražila od svojih donatora da prestanu slati novac – jer da navodno «ima sve što joj je potrebno u ovom trenutku». Druge humanitarne organizacije su priopćile da bi ovaj poziv mogao imati negativni efekt na donacije drugim udrugama. Koordinator Ujedinjenih naroda za humanitarnu pomoć Jan Egeland je izjavio da akumiliranje između dvije i tri milijarde dolara u najavljenoj pomoći predstavlja "izuzetan napredak". Njemačka vlada održava danas sjednicu o povećanju razine pomoći žrtvama, a ministri vanjskih poslova Europske unije namjeravaju održati sastanak u petak kako bi osmislili odgovor na katastrofu u Južnoj Aziji. ****** Američko Državno tajništvo je priopćilo da se za sada zna da je u tsunamiju u Aziji poginulo 16 Amerikanaca. Glasnogovornik je izjavio jučer da je posljednji poginuli Amerikanac evidentiran u Šri Lanki. Sveukupno osam je Amerikanaca poginulo u Šri Lanki i osam u Tajlandu. Isti je glasnogovornik izjavio kako ne postoje točni podaci o broju nestalih Amerikanaca, ali je dodao da broj onih za kojima se traga pao na nešto više od četiri tisuće. U međuvremenu je američka vojska priopćila da će udvostručiti svoju flotu od 45 helikoptera koji sudjeluju spasilačkim operacijama. Vojska također razmatra upućivanje u regiju broda bolnice s oko tisuću kreveta kako bi se pomoglo u liječenju preživjelih.